CELEX: 62010CN0033
Language: mt
Date: 2010-01-20 00:00:00
Title: Kawża C-33/10: Rikors ippreżentat fl- 20 ta’ Jannar 2010 — Il-Kummissjoni Ewropea vs Ir-Renju tad-Danimarka

1.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/16
            
         Rikors ippreżentat fl-20 ta’ Jannar 2010 — Il-Kummissjoni Ewropea vs Ir-Renju tad-Danimarka
   (Kawża C-33/10)
   2010/C 113/24
   Lingwa tal-kawża: id-Daniż
   
      Partijiet
   
   
      Rikorrenti: Il-Kummissjoni Ewropea (rappreżentanti: A. Alcover San Pedro, H. Støvlbæk, aġenti)
   
      Konvenut: Ir-Renju tad-Danimarka
   
      Talbiet
   
   
               —
            
            
               tiddikjara illi, billi ma adottax il-miżuri kollha meħtieġa sabiex jiġi żgurat illi sat-30 ta’ Ottubru 2007, il-permessi kollha jiġu kkunsidrati mill-ġdid, u fejn meħtieġ, aġġornati, ir-Renju tad-Danimarka naqas milli jwettaq l-obbligi tiegħu taħt l-Artikolu 5(1) tad-Direttiva 2008/1/KE (1) tal-Parlament Ewropew u tal-Kunsill, tal-15 ta’ Jannar 2008, dwar il-prevenzjoni u l-kontroll integrati tat-tniġġiż;
            
         
               —
            
            
               tikkundanna lir-Renju tad-Danimarka għall-ispejjeż.
            
         
      Motivi u argumenti prinċipali
   
   L-Artikolu 5(1) tad-Direttiva jirrikjedi li l-Istati Membri kollha jieħdu l-miżuri meħtieġa sabiex jimplementaw permess u/jew proċedura ta’ reviżjoni għal installazzjonijiet eżistenti sat-30 ta’ Ottubru 2007. Dan it-terminu ta’ żmien japplika mingħajr eċċezzjoni u d-direttiva ma tippermettix lill-Istati Membri sabiex jistrieħu fuq ċirkustanzi eċċezzjonali sabiex jiġġustifikaw in-nuqqas ta’ osservanza ta’ dan l-obbligu.
   Ma huwiex biżżejjed illi fid-Danimarka ġew adottati misuri sabiex jiġi żgurat l-għeluq tal-każijiet kollha relatati mal-osservanza tal-Artikolu 5(1) tad-Direttiva sal-aħħar tal-2009. Lanqas ma tista’ tingħata importanza lid-dewmien ikkaġunat mir-riforma muniċipali fl-evalwazzjoni dwar jekk id-Danimarka naqsitx milli twettaq l-obbligi tagħha skont l-Artikolu 5(1). It-terminu stipulat sabiex installazzjonijiet jiġu legalizzati skada fit-30 ta’ Ottubru 2007 u kien notifikat lill-Istati Membri sa mit-22 ta’ Settembru 2005. Għalhekk, id-Danimarka kellha numru ta’ snin sabiex tadotta l-miżuri meħtieġa sabiex tikkonforma ruħha mad-direttiva.
   Id-Danimarka ma kkontestatx in-nuqqas tagħha li timplementa rekwiżiti għall-għoti ta’ permessi għal installazzjonijiet eżistenti. Għalhekk ma huwiex ikkontestat illi numru sinjifikattiv mit-tmien installazzjonijiet Daniżi joperaw mingħajr permessi skont id-direttiva, kuntrarjament għall-Artikolu 5(1) tad-direttiva.
   
      (1)  ĠU 2008 L 24, p. 8.